Pirmojo susitikimo metu gydytojas odontologas – burnos chirurgas įvertina bendrą burnos ir dantų būklę, atlieka 3D nuotrauką. 3D nuotraukos (tomografijos) duomenys gydytojui leidžia įvertinti žandikaulio srityje esančio kaulo kokybę ir jo kiekį. Atkurta šypsena yra estetiška ir harmoninga tik tuomet, jei dėl pakankamo kaulo kiekio yra išlaikomos veido proporcijos.
Jei kaulo kiekis yra pakankamas, jau po pirmojo vizito metu gydytojas suplanuoja tikslią danties implanto sriegimo vietą. Pasitaiko, kad implantų sriegimo vietose yra sugedusių dantų. Tuomet prieš atliekant implantaciją, skiriamas papildomas vizitas ir atliekamas danties ar kelių dantų rovimas.
Tolesnio vizito metu atliekama chirurginė implantacijos procedūra taikant vietinę nejautrą ar sedaciją. Implantacijos metu titano sraigtelis specialia įranga įsriegiamas į kaulą. Ant titano sraigtelio prisukama gijimo galvutė, susiuvamos dantenos. Po šių procedūrų seka gijimo laikotarpis, kurio trukmė didžiąja dalimi priklauso nuo kaulo, į kurį yra įsriegtas implantas, kokybės. Gijimui gydytojas gali skirti nuo 2 iki 6 mėnesių.
Net ir šiuo pereinamuoju gijimo laikotarpiu norisi geros estetinės išvaizdos, ypač tuomet, kai implantuojama bedantė burna. Tokiu atveju gali būti uždedamas laikinas išimamas protezas. Gijimo laikotarpiu labai svarbu laikytis gydytojo rekomendacijų: nespausti ar kitaip nepaveikti įsriegto implanto. Gydytojas skiria vizitą implantacijos gijimo kontrolei.
Praėjus gijimo etapui, testuojama, kaip implantas prigijo žandikaulio kaule. Jei prigijimas sėkmingas, atliekamas galutinis implantacijos etapas – dantų protezavimas. Visi atlikto gydymo rezultatai – atkurta kramtymo funkcija, atstatyta šypsenos estetika, veido simetrija – jaučiami po paskutiniojo etapo.